Ons is die afgelope vier jaar in die gesinsvermaak-bedryf en wou uitbrei en groei, maar het geweet dat ons nie al ons eiers in een mandjie kon hou nie. My man, Jonathan, het net ná my oudste, Carmon (5), se geboorte gedroom van ’n binnenshuise speelpark vir ouers van pasgeborenes waar hulle net kon ontspan, want ’n mens het so ’n slaaptekort, jy lyk nie altyd op jou beste nie en jy smag eintlik net na ’n bietjie “normaal”. Maar ons was jonk en bang en het gevoel so ’n projek is in daardie stadium te veel om aan te pak, en het die idee vir eers opsy geskuif, tot nou. The Playstation spog met ’n pragtige binnenshuise speelpark en ’n kafee (met heerlike eet- en drinkgoed vir ouers en kinders) wat oor die speelpark uitkyk sodat ma so bietjie kan ontspan terwyl sy die gratis wi-fi gebruik. Kinders jonger as twee het ’n aparte speelplek en gratis toegang, terwyl die ouer kinders alles van glybane, touloop, ’n klimmuur tot ’n doolhoof kan ontdek. Ons het ook ’n oppasserdiens teen ’n fooi, asook partytjie-opsies.
Ek dink besigheid is ’n deel van jou genetika. Dit is wie jy is: Jy is óf tevrede om vir iemand anders te werk, óf jy voel gedrewe om dit op jou eie te doen. Ek het argitektuur studeer en was mal daaroor, maar toe ek kinders gekry het, het ek gekies om ma te wees. Ontwerp en nuwe uitvindings het egter nog altyd my belangstelling geprikkel en ek het ’n man wat gedurig met nuwe uitvindings vorendag kom. Maar ons reis as entrepreneurs het werklik begin verander nadat ons kinders, Carmon en Jordon (3), bygekom het. Hulle inspireer ons en ons bou dinge vir hulle. Hulle is ons dryfkrag, ons deursettingsvermoë en ons krag!
Tyd. As ma en sakevrou moet jy op baie plekke raakvat, daarom is tydsbestuur baie belangrik. Stel daaglikse en weeklikse doelwitte en wanneer jy by jou kinders is, skakel af en gee hulle 30 minute van onverdeelde aandag. Dit is baie beter as om vier uur by hulle te wees, maar heeltyd te werk.
Jy luister na hul behoeftes en begeertes en kry terugvoer van die mense wat jy bedien. Jy moet weet hoekom jy dit doen en die doel daarvan ten volle verstaan voor jy dit kan skep, onderhou en selfs kan verbeter.